ஜேம்ஸ் ஃபோலி

ஜேம்சு ஃபோலி (James Foley, அக்டோபர் 18, 1973 – ஆகத்து 19, 2014) என்பவர் அமெரிக்காவைச் சேர்ந்த ஒரு சார்பில்லா புகைப்படச்செய்தியாளர் ஆவார். இவர் அமெரிக்காவின் குளோபல்போஸ்ட் என்ற செய்தி நிறுவனத்தில் பணி புரிந்தவர். இவர் சிரிய உள்நாட்டுப் போர் பற்றிய செய்திகளை சேகரிப்பதற்காக சிரியா சென்ற வேளையில் 2012 நவம்பர் 22 இல் இனந்தெரியாதோரால் கடத்தப்பட்டார். 2014 ஆகத்து 19 இல் இசுலாமிய தேச இயக்கத்தினர் இவரின் தலையைத் துண்டித்து படுகொலை செய்து அதன் காணொளியை சமூக ஊடகங்களில் வெளியிட்டனர்.

கடத்தலும் கொலையும்
2012 நவம்பரில் ஃபோலியும் அவரது மொழிபெயர்ப்பாளரும் சிரியாவின் வடமேற்கே கடத்தப்பட்டனர். மொழிபெயர்ப்பாளர் பின்னர் விடுவிக்கப்பட்டார். ஐஎஸ்ஐஎஸ் எனப்படும் இசுலாமிய தேசப் போராளிகள் ஜேம்ஸ் ஃபோலியை விடுவிப்பதற்காக ஃபோலியின் குடும்பத்தினரிடமிருந்தும், குளோபல்போஸ்ட் நிறுவனத்திடம் இருந்தும் $132 மில்லியன் பணத்தைக் கப்பமாகக் கேட்டனர். இதற்கான தகவல் பரிமாற்றம் 2013 நவம்பர், டிசம்பர் காலப்பகுதியில் இடம்பெற்றது. ஃபோலியை மீள கொண்டு வருவதற்குத் தமது நிறுவனம் பல மில்லியன் டாலர்களை செலவிட்டதாக குளோபல்போஸ்ட் நிறுவனத்தின் தலைமைப் பணிப்பாளர் பல்போனி கூறினார். இதற்காகப் பன்னாட்டுப் பாதுகாப்பு நிறுவனம் ஒன்றைத் தாம் வாடகைக்கு அமர்த்தியிருந்ததாகவும் அவர் தெரிவித்தார். 2013 செப்டம்பரில் இப்பாதுகாப்பு நிறுவனம் ஃபோலி இருக்கும் இடத்தை அறிந்து அவரைப் பின்தொடரவும் முடிந்துள்ளது. ஃபோலி கடத்தப்பட்ட நிலையில் பல்வேறு இடங்களுக்கும் கொண்டு செல்லப்பட்டுள்ளார்.

ஃபோலி சாகிபா என்ற ஆயுதக்குழுவினால் கடத்தப்பட்டதாக அவரது குடும்பத்தினர் நம்பியதாக குடும்ப வட்டாரங்கள் தெரிவித்தன. பின்னர் அவர் திமிஷ்குவில் உள்ள சிரியாவின் அரபு வான்படைத் தளம் ஒன்றில் வைக்கப்பட்டிருந்தார் என நம்பப்பட்டது. அமெரிக்க அரசுத்தலைவர் பராக் ஒபாமாவின் அறிவுறுத்தலின் பேரில் ஃபோலி மற்றும் பணயக் கைதிகளை விடுவிக்க அமெரிக்கச் சிறப்புப் படை ஒன்றின் நடவடிக்கை 2014 சூலையில் சிரியாவில் நடத்தப்பட்டது. இந்நடவடிக்கையின் போது பல ஆயுதப் போராளிகள் கொல்லப்பட்டனர். ஆனாலும் ஃபோலியோ அல்லது ஏனைய கைதிகளோ விடுவிக்கப்படவில்லை.

2014 ஆகத்து 19 இல் இசுலாமிய தேசப் போராளிகள் பெரிய கத்தி ஒன்றின் மூலம் ஃபோலியின் தலை துண்டிக்கப்படுவதைக் காட்டும் காணொளி ஒன்றை யூடியூப்பில் வெளியிட்டனர். இசுலாமிய தேசப் போராளிகள் மீது அமெரிக்கா குண்டுத் தாக்குதல்கள் நடத்துவைதை நிறுத்துமாறும், அமெரிக்க அரசை எதிர்க்குமாறும் அமெரிக்கர்களைக் கேட்டுக் கொள்ளும் தயாரிக்கப்பட்ட ஒரு அறிக்கையை ஃபோலி வாசிப்பதாக இக்காணொளியில் காட்டப்பட்டது. அமெரிக்க ஊடகவியலாரான ஸ்டீவன் சொட்லொஃப் என்பவரையும் தாம் பிடித்து வைத்திருப்பதாக அக்காணொளியில் போராளிகள் தெரிவித்திருந்தனர். தமது இயக்கத்தின் மீது அமெரிக்கத் தலைவர் பராக் ஒபாமா வான் தாக்குதல்களை நிறுத்தாவிடின், இவரும் கொல்லப்படுவார் என அவர்கள் எச்சரித்திருந்தனர். அடையாளம் தெரியாத பாலைவனம் ஒன்றில் இக்காணொளி படம் பிடிக்கப்பட்டிருந்தது. கொலை செய்தவர் பிரித்தானிய ஆங்கில உச்சரிப்பில் பேசியிருந்தார்.

இசுலாமிய தேசப் போராளிகளால் வெளியிடப்பட்ட காணொளி உண்மையானது தான் என அமெரிக்க தேசியப் பாதுகாப்புப் பேரவை 2014 ஆகத்து 20 இல் அறிவித்தது. ஃபோலி இறந்தது அவரது குடும்பத்தினருக்கு உறுதி செய்யப்பட்டது. "தமது மகன் சிரிய மக்களின் துன்பங்களை உலகிற்கு எடுத்துக் காட்டியிருப்பதாக" ஃபோலியின் தாயார் டயான் ஃபோலி கூறினார். திருத்தந்தை பிரான்சிசு ஃபோலியின் குடும்பத்தினருக்குத் தமது ஆறுதல்களைத் தெரிவித்தார்.

இவற்றையும் பார்க்க
 டேனியல் பெர்ல்

மேற்கோள்கள்

வெளி இணைப்புகள்
 Free James Foley, குடும்ப இணையதளம்
 August 13, 2014 snapshot at Wayback Machine

1973 பிறப்புகள்
2014 இறப்புகள்
அமெரிக்கப் பத்திரிகையாளர்கள்
ஐக்கிய அமெரிக்க உரோமன் கத்தோலிக்கர்கள்